和微之聽妻彈別鶴操因爲解釋其義依韻加四句
作者：白居易
朝代：唐

paragraphs: 義重莫若妻，生離不如死。
誓將死同穴，其奈生無子。
商陵追禮教，婦出不能止。
舅姑明旦辭，夫妻中夜起。
起聞雙鶴別，若與人相似。
聽其悲唳聲，亦如不得已。
青田八九月，遼城一萬里。
裴回去住雲，嗚咽東西水。
寫之在琴曲，聽者酸心髓。
況當秋月彈，先入憂人耳。
怨抑掩朱弦，沈吟停玉指。
一聞無兒歎，相念兩如此。
無兒雖薄命，有妻偕老矣。
幸免生別離，猶勝商陵氏。